CELEX: 32008D0750
Language: el
Date: 2008-09-15 00:00:00
Title: 2008/750/ΕΚ: Απόφαση του Συμβουλίου, της 15ης Σεπτεμβρίου 2008 , για την τροποποίηση της απόφασης 2003/77/ΕΚ για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα

23.9.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 255/28
            
         
      ΑΠΌΦΑΣΗ ΤΟΥ ΣΥΜΒΟΥΛΊΟΥ
   
   της 15ης Σεπτεμβρίου 2008
   για την τροποποίηση της απόφασης 2003/77/ΕΚ για τον καθορισμό δημοσιονομικών κατευθυντήριων γραμμών πολυετούς διάρκειας για τη διαχείριση των περιουσιακών στοιχείων της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα
   (2008/750/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   το πρωτόκολλο το οποίο προσαρτάται στη συνθήκη για την ίδρυση της Ευρωπαϊκής Κοινότητας σχετικά με τις δημοσιονομικές συνέπειες από τη λήξη της συνθήκης ΕΚΑΧ και με το Ταμείο Έρευνας για τον Άνθρακα και τον Χάλυβα,
   την απόφαση 2003/76/ΕΚ του Συμβουλίου, της 1ης Φεβρουαρίου 2003, για τον καθορισμό των αναγκαίων μέτρων για την εφαρμογή του Πρωτοκόλλου το οποίο προσαρτάται στη συνθήκη για την ίδρυση της Ευρωπαϊκής Κοινότητας, όσον αφορά τις δημοσιονομικές συνέπειες της λήξης της συνθήκης ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα (1), και ιδίως το άρθρο 2 παράγραφος 2,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (2),
   Εκτιμώντας τα ακόλουθα:
   
               (1)
            
            
               Για τους σκοπούς του πρωτοκόλλου το οποίο προσαρτάται στη συνθήκη για την ίδρυση της Ευρωπαϊκής Κοινότητας, σχετικά με τις δημοσιονομικές συνέπειες από τη λήξη της συνθήκης ΕΚΑΧ και σχετικά με το Ταμείο Έρευνας για τον Άνθρακα και τον Χάλυβα, τα περιουσιακά στοιχεία της υπό εκκαθάριση ΕΚΑΧ και, μετά την ολοκλήρωση της εκκαθάρισης, τους πόρους του Ταμείου Έρευνας για τον Άνθρακα και τον Χάλυβα, διαχειρίζεται η Επιτροπή.
            
         
               (2)
            
            
               Σύμφωνα με το άρθρο 2 της απόφασης 2003/77/ΕΚ (3), η Επιτροπή επανεξέτασε τη λειτουργία και την αποτελεσματικότητα των δημοσιονομικών κατευθυντήριων γραμμών.
            
         
               (3)
            
            
               Η αποκτηθείσα πείρα κατά την πρώτη πενταετία εφαρμογής των δημοσιονομικών κατευθυντήριων γραμμών και οι εξελίξεις που έχουν σημειωθεί όσον αφορά τις πρακτικές της κεφαλαιαγοράς καταδεικνύουν την ανάγκη να προσαρμοσθούν οι εν λόγω κατευθυντήριες γραμμές.
            
         
               (4)
            
            
               Οι κατευθυντήριες γραμμές θα πρέπει να αντικατοπτρίζουν τη συνήθη πρακτική και τους ορισμούς που ισχύουν στην αγορά όσον αφορά, μεταξύ άλλων, τις εφαρμοζόμενες χρονικές περιόδους ισχύος των τίτλων, την ισοδυναμία μεταξύ τίτλων σε περίπτωση των συμφωνιών επαναγοράς, και την εφαρμοζόμενη διαβάθμιση.
            
         
               (5)
            
            
               Με την επιφύλαξη των απαιτήσεων όσον αφορά τη διαβάθμιση, ορισμένες οντότητες του δημόσιου τομέα είναι σκόπιμο να εξομοιώνονται με κράτη μέλη ή με άλλα κρατικά υποκείμενα δικαίου στο πλαίσιο των επενδυτικών ορίων.
            
         
               (6)
            
            
               Οι κατευθυντήριες γραμμές θα πρέπει να λαμβάνουν υπόψη τις μεταβολές των κανόνων λογιστικής που εφαρμόζει η Επιτροπή.
            
         
               (7)
            
            
               Χάριν της αποτελεσματικότητας και της μείωσης των διοικητικών εξόδων, είναι σκόπιμο να προσαρμοσθεί η συχνότητα της υποβολής εκθέσεων.
            
         
               (8)
            
            
               Η απόφαση 2003/77/ΕΚ θα πρέπει, ως εκ τούτου, να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα της απόφασης 2003/77/ΕΚ τροποποιείται ως εξής:
   
               1.
            
            
               Το σημείο 3 τροποποιείται ως εξής:
               
                           α)
                        
                        
                           το στοιχείο α) σημείο iii) αντικαθίσταται από το ακόλουθο κείμενο:
                           
                                       «iii)
                                    
                                    
                                       ομολογίες σταθερού και κυμαινόμενου επιτοκίου, με διάρκεια ή, στην περίπτωση τίτλων που εξασφαλίζονται με περιουσιακά στοιχεία, με αναμενόμενη διάρκεια η οποία δεν υπερβαίνει τα δέκα έτη και έξι μήνες από την ημερομηνία εξόφλησης, εφόσον έχουν εκδοθεί από κάποια από τις κατηγορίες εγκεκριμένων εκδοτών·»·
                                    
                                 
                     
                           β)
                        
                        
                           το στοιχείο β) σημείο i) αντικαθίσταται από το ακόλουθο κείμενο:
                           
                                       «i)
                                    
                                    
                                       συμφωνίες αγοράς και επαναγοράς (πράξεις “ρέπος”), εφόσον οι αντισυμβαλλόμενοι είναι εξουσιοδοτημένοι για τέτοιες συναλλαγές και εφόσον η Επιτροπή παραμένει σε θέση να επαναγοράσει ισοδύναμους τίτλους τους οποίους ενδέχεται να έχει πωλήσει κατά τη λήξη της σύμβασης. Ως ισοδύναμοι τίτλοι θεωρούνται οι τίτλοι, οι οποίοι: i) έχουν εκδοθεί από τον ίδιο εκδότη· ii) αποτελούν μέρος της ίδιας έκδοσης· και iii) είναι του ίδιου τύπου και της ίδιας ονομαστικής αξίας, περιγραφής και ποσού με τους τίτλους που έχουν αποτελέσει αντικείμενο δανειοδότησης, εκτός αν έχουν αποτελέσει αντικείμενο εταιρικής πράξης ή μετατροπής της ονομαστικής αξίας·».
                                    
                                 
                     
         
               2.
            
            
               Το σημείο 4 τροποποιείται ως εξής:
               
                           α)
                        
                        
                           το στοιχείο α) σημεία i) έως iii) αντικαθίσταται από το ακόλουθο κείμενο:
                           
                                       «α)
                                    
                                    
                                       Οι επενδύσεις περιορίζονται στα ακόλουθα ποσά:
                                       
                                                   i)
                                                
                                                
                                                   για ομολογίες που έχουν εκδοθεί ή είναι εγγυημένες από κράτη μέλη ή από όργανα της Ένωσης, 250 εκατ. EUR ανά κράτος μέλος ή όργανο· οι ομολογίες που έχουν εκδοθεί ή είναι εγγυημένες από περιφερειακές ή τοπικές αρχές ή από δημόσιες επιχειρήσεις ή/και όργανα που τελούν υπό κρατική ιδιοκτησία ή/και υπό κρατικό έλεγχο είναι δυνατό να συνυπολογίζονται στο όριο του οικείου κράτους μέλους, υπό την προϋπόθεση ότι η διαβάθμισή τους από άποψη πιστοληπτικής ικανότητας είναι τουλάχιστον “AA” ή ισοδύναμη·
                                                
                                             
                                                   ii)
                                                
                                                
                                                   για ομολογίες που έχουν εκδοθεί ή είναι εγγυημένες από άλλους κρατικούς δανειολήπτες, από περιφερειακές ή τοπικές αρχές ή από δημόσιες επιχειρήσεις ή/και όργανα που τελούν υπό κρατική ιδιοκτησία ή/και υπό κρατικό έλεγχο ή από διεθνείς δανειολήπτες, με διαβάθμιση πιστοληπτικής ικανότητας τουλάχιστον “AA” ή ισοδύναμη, έως 100 εκατ. EUR ανά εκδότη ή εγγυητή·
                                                
                                             
                                                   iii)
                                                
                                                
                                                   για καταθέσεις σε εγκεκριμένη τράπεζα ή/και για χρεόγραφά της, συμπεριλαμβανομένων των ομολογιών, το χαμηλότερο ποσό μεταξύ των 100 εκατ. EUR ανά τράπεζα ή 5 % των ιδίων κεφαλαίων της τράπεζας·».
                                                
                                             
                                 
                     
                           β)
                        
                        
                           Το στοιχείο β) αντικαθίσταται από το ακόλουθο κείμενο:
                           
                                       «β)
                                    
                                    
                                       Η επένδυση σε μία μόνο έκδοση ομολογιών εντός των ορίων που προσδιορίζονται στο στοιχείο α), δεν πρέπει να υπερβαίνει το 20 % του συνολικού ποσού κάθε έκδοσης κατά τον χρόνο αγοράς.».
                                    
                                 
                     
                           γ)
                        
                        
                           Στο στοιχείο δ), προστίθεται το ακόλουθο δεύτερο εδάφιο:
                           «Αφ’ ης στιγμής η Επιτροπή αντιληφθεί ότι έχει σημειωθεί υποβάθμιση κάτω από τις ελάχιστες απαιτήσεις διαβάθμισης, καταβάλλονται προσπάθειες για την αντικατάσταση των αντίστοιχων επενδύσεων.».
                        
                     
                           δ)
                        
                        
                           Προστίθεται το ακόλουθο στοιχείο ε):
                           
                                       «ε)
                                    
                                    
                                       Αν η διαβάθμιση μιας ομολογίας είναι υψηλότερη από τη διαβάθμιση του εκδότη της ή αν δεν υπάρχει καν διαβάθμιση του εκδότη εφαρμόζεται.».
                                    
                                 
                     
         
               3.
            
            
               Το σημείο 6 αντικαθίσταται από το ακόλουθο κείμενο:
               «6.   ΛΟΓΙΣΤΙΚΗ
               Η διαχείριση των κεφαλαίων εμφανίζεται στη διαχείριση των ετήσιων λογαριασμών της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα. Οι εν λόγω ετήσιοι λογαριασμοί πρέπει να καταρτίζονται και να υποβάλλονται σύμφωνα με τους κανόνες λογιστικής της ΕΚ, όπως αυτοί θεσπίζονται από τον υπόλογο της Επιτροπής, λαμβανομένων υπόψη του ειδικού χαρακτήρα της υπό εκκαθάριση ΕΚΑΧ και, μετά την ολοκλήρωση της εκκαθάρισης, των πόρων του Ταμείου Έρευνας για τον Άνθρακα και τον Χάλυβα. Οι λογαριασμοί εγκρίνονται από την Επιτροπή και ελέγχονται από το Ελεγκτικό Συνέδριο. Η Επιτροπή αναθέτει σε εξωτερικές εταιρείες την πραγματοποίηση του ετήσιου λογιστικού ελέγχου των λογαριασμών της.».
            
         
               4.
            
            
               Στο σημείο 7, το δεύτερο εδάφιο αντικαθίσταται από το ακόλουθο κείμενο:
               «Κάθε εξάμηνο, εκπονείται αναλυτική έκθεση σχετικά με τις διεξαγόμενες πράξεις διαχείρισης δυνάμει των εν λόγω κατευθυντηρίων γραμμών, και αποστέλλεται στα κράτη μέλη.».
            
         Άρθρο 2
   Η παρούσα απόφαση παράγει αποτελέσματα από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 15 Σεπτεμβρίου 2008.
      
         
            Για το Συμβούλιο
         
         
            Ο Πρόεδρος
         
         B. KOUCHNER
         
      
   
   
      (1)  ΕΕ L 29 της 5.2.2003, σ. 22.
   
      (2)  Γνώμη η οποία διατυπώθηκε στις 11 Μαρτίου 2008 (δεν έχει ακόμα δημοσιευθεί στην Επίσημη Εφημερίδα).
   
      (3)  ΕΕ L 29 της 5.2.2003, σ. 25.